«Республикаын оз позь лэдзны, медым кöнкö петкöдчис национализм, и тайö юалöмыс мед вöлi прокуратуралöн торъя контроль улын».

Та йылысь талун висьталiс Коми Республикаса Юралысь Вячеслав Гайзер Коми Республикалöн прокуратураса коллегия вылын. «Тiян удж серти уна пöрйö йöзыс донъялöны, кыдзи государство кужö видзны пöрадок, тышкасьны коррупциялы паныд, кыдзи быдöн öтмоза пöртöны олöмö оланпасъяс да кыдзи быть мыждöмыс воö налы, кодi тайö оланпасъяссö торкалö», – тöдчöдiс республикаса Юралысь.

Республикаса Юралысь торйöн пасйис, мый Прокуратуралы колö дорйыны оланпаслысь ыджыдалöмсö, гражданалысь инöдъяс да вöля, отсавны видзны экономическöй да правовöй гöгöртаслысь öтувъялунсö, да корис Прокуратураса уджалысьясöс ёнджыка пырöдчыны нормотворческöй уджö, кыдзи дiнмуса, сiдзи и муниципальнöй тшупöдъясын.

Аслас сёрниын республикаса Юралысь В.Гайзер торъя тöдчанлун сетiс терроризм темалы да национализм петкöдчöмъяслы. «Домодедово аэропортын бöръя лоöмторъясыс петкöдлöны, мый уна йöза объектъяс, кöть и жаль, сы лыдын транспорт инфраструктура, мыйяс миянлы колö видзны торйöн ёна, збыль вылас вермöны лоны кокни мишеньясöн. Ми аддзысьлiм нин правоохранительнöй да силöвöй тэчасса йöзкöд терроризмлы паныд тыш нуöдысь комиссиялöн неöчереднöй сöвещание вылын да сёрнитiм сы йылысь, мый тайö юалöмсö колö син улын кутны быд ногыс. Торйöн кöсъя пасйыны, мый республика мутасын оз позь лэдзны национализмлысь петкöдчöмъяс. Тайö уджлы колö сетны торъя тöдчанлун, и мед вöлi сiйö прокуратуралöн торъя контроль улын», – содтiс Коми Республикаса Юралысь.